REGOLAMENT TAL-KUMMISSJONI (KE) Nru 970/2006
tad-29 ta' Ġunju 2006
li jemenda r-Regolament tal-Kummissjoni (KE) Nru 2305/2003 tad-29 ta’ Diċembru 2003 li jiftaħ u jipprovdi għall-amministrazzjoni ta’ kwota tariffarja għall-importazzjoni tax-xgħir minn pajjiżi terzi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1784/2003 tad-29 ta’ Settembru 2003 dwar l-organizzazzjoni komuni tas-suq fiċ-ċereali (1), u b’mod partikolari l-Artikolu 12(1) tiegħu,
Billi:
(1)
Il-Ftehim fil-forma ta' Skambju ta' Ittri bejn il-Komunità Ewropea u l-Istati Uniti tal-Amerika skont l-Artikolu XXIV(6) u l-Artikolu XXVIII tal-Ftehim ġenerali dwar it-tariffi doganali u l-kummerċ (GATT) tal-1994 (2), approvat mid-Deċiżjoni tal-Kunsill 2006/333/KE (3), jistabbilixxi b’mod partikolari żieda ta’ 6 215 tunnellata fil-kwantità ta’ xgħir soġġetta għal kwota tariffarja.
(2)
Ir-Regolament tal-Kummissjoni (KE) Nru 2305/2003 (4) fetaħ kwota tariffarja Komunitarja għax-xgħir. Għandu jiġi implimentat il-Ftehim approvat mid-Deċiżjoni 2006/333/KE biż-żieda tal-kwantitajiet koperti minn din il-kwota.
(3)
Għall-fini ta’ simplifikazzjoni, id-dispożizzjonijiet li ma għadhomx fl-użu tar-Regolament (KE) Nru 2305/2003, għas-sena 2004, għandhom jitneħħew.
(4)
Għall-finijiet ta’ ċarezza, għandu jiġi speċifikat li l-applikazzjonijiet għal liċenzji tal-importazzjoni għandhom isiru mhux aktar tard mit-Tnejn, u dan ma jeskludix l-applikazzjonijiet li jsiru qabel.
(5)
Sabiex tiġi mmodernizzata l-amministrazzjoni tas-sistema, għandu jiġi stabbilit li r-rapport tal-informazzjoni mitlub mill-Kummissjoni jsir b’mezz elettroniku.
(6)
Għall-finijiet ta’ ċarezza, il-kunċett ta’ koeffiċjenti ta’ roħs għandu jiġi sostitwit ukoll b’dak ta’ koeffiċjenti ta’ allokazzjoni.
(7)
Għaldaqstant għandu jiġi emendat ir-Regolament (KE) Nru 2305/2003.
(8)
Il-Ftehim approvat mid-Deċiżjoni 2006/333/KE li jistabbilixxi implimentazzjoni fl-1 ta’ Lulju 2006, għandu jiġi stabbilit meta jidħol fis-seħħ dan ir-Regolament fil-jum tal-pubblikazzjoni tiegħu f’Il-Ġurnal Uffiċjali ta' l-Unjoni Ewropea.
(9)
Il-miżuri stabbiliti f’dan ir-Regolament huma konformi mal-opinjoni tal-Kumitat ta’ Ġestjoni taċ-Ċereali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 2305/2003 għandu jiġi emendat kif ġej:
1)
L-Artikolu 1 tbiddel bit-test li ġej:
“Artikolu 1
1. Kwota tariffarja ta’ 306 215 tunnellata għall-importazzjoni tax-xgħir relevanti mal-kodiċi NM 1003 00 hija miftuħa (numru tas-serje 09.4126).
2. Il-kwota tariffarja hija miftuħa fl-1 ta’ Jannar ta’ kull sena. It-taxxa ta’ importazzjoni ġewwa l-kwota tariffarja hija ta’ 16-il euro għal kull tunnellata.
Għall-prodotti stabbiliti f’dan ir-Regolament importati f’aktar mill-kwantità stabbilita fl-ewwel paragrafu ta’ dan l-Artikolu, japplika l-Artikolu 10(1) tar-Regolament (KE) Nru 1784/2003.”
2)
L-Artikolu 3 huwa emendat kif ġej:
a)
il-paragrafu 1 huwa emendat kif ġej:
i)
l-ewwel inċiż tbiddel bit-test li ġej:
“1. L-applikazzjonijiet għal-liċenzji tal-importazzjoni jingħataw lill-awtoritajiet kompetenti tal-Istati Membri kull ġimgħa, mhux aktar tard mit-Tnejn fis-13.00, ħin ta’ Brussell.”
ii)
it-tielet inċiż huwa revokat;
b)
fl-ewwel inċiż tal-paragrafu 2, l-ewwel sentenza hija mibdula bit-test li ġej:
“Fl-aħħar jum li jinġabru r-rikjesti għal-liċenzji, l-awtoritajiet kompetenti jibagħtu rapport lill-Kummissjoni b’mezz elettroniku konformi mal-mudell li jidher fl-Anness, kif ukoll il-kwantità totali li tirriżulta mis-somma tal-kwantitajiet indikati fl-applikazzonijiet għal-liċenzji tal-importazzjoni, mhux aktar tard mis-18.00, ħin ta’ Brussell.”
c)
il-paragrafu 3 huwa mibdul bit-test li ġej:
“3. Jekk it-total tal-kwantitajiet konċessi mill-bidu tas-sena u l-kwantità stabbilita fil-paragrafu 2 taqbeż il-kwantità tal-kwota rilevanti għas-sena konċernata, il-Kummissjoni tistabbilixxi koeffiċjenti ta’ allokazzjoni li għandu japplika għall-kwantitajiet rikjesti, mhux aktar tard mit-tielet jum ta’ xogħol wara l-aħhar għat-tressiq tal-applikazzjonijiet.”
d)
fil-paragrafu 4, l-ewwel sentenza tbiddlet bit-test li ġej:
“Mingħajr ħsara għall-paragrafu 3, il-liċenzji joħorġu fir-raba jum ta’ xogħol wara l-aħħar jum għat-tressiq tal-applikazzjonijiet.”
Artikolu 2
Dan ir-Regolament jidħol fis-seħħ fil-jum li fih jiġi ppubblikat f’Il-Ġurnal Ufficjali ta' l-Unjoni Ewropea.
Japplika mill-1 ta’ Lulju 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 29 ta' Ġunju 2006.